ไปรยาดูกัชแตลู

ไปรยาดูกัชแตลู (โปรตุเกส: Praia do Castelo; แปลตรงตัว 'หาดปราสาท') เป็นหาดริมฝั่งมหาสมุทรแอตแลนติกแห่งหนึ่ง ตั้งอยู่ใกล้กับหมู่บ้านตากอากาศซึชมารียัชในเขตเทศบาลอัลบูไฟรา เขตฟารู ประเทศโปรตุเกส ห่างจากย่านเมืองเก่าอัลบูไฟราไปทางทิศตะวันตก 6.4 กิโลเมตร และห่างจากเมืองฟารู (เมืองหลักของเขตฟารู) ไปทางทิศตะวันตก 51.3 กิโลเมตร ไปรยาดูกัชแตลูเป็นหนึ่งในหาดธงฟ้า 69 หาดในภูมิภาคอัลการ์วึ (พ.ศ. 2555) ไปรยาดูกัชแตลูแท้จริงแล้วประกอบด้วยหาดหลักหนึ่งหาดกับหาดบริวารและเวิ้งอ่าวเล็ก ๆ อีกหลายแห่ง หาดหลักมีความยาวประมาณ 200 เมตร โอบล้อมด้วยหน้าผาตะปุ่มตะป่ำสูงประมาณ 9 เมตร ในแต่ละทิศทางจากหาดหลักมีเวิ้งอ่าวเล็ก ๆ หลายแห่งสลับกับโขดหิน หาดแห่งนี้ได้ชื่อมาจากหอสังเกตการณ์ซึ่งเคยตั้งตระหง่านอยู่ที่นี่ หอดังกล่าวสร้างขึ้นในช่วงกลางคริสต์ศตวรรษที่ 16 เพื่อใช้เป็นที่ตรวจตราแนวชายฝั่งและเฝ้าระวังการโจมตีของโจรสลัดบาร์บารีที่มาจากแอฟริกาเหนือ ปัจจุบันยังหลงเหลือซากบางส่วนของหอให้เห็นใกล้กับทางลงสู่หาด อ้างอิง